Document ID: 32006D0007

ODLOČBA KOMISIJE
z dne 9. januarja 2006
o nekaterih zaščitnih ukrepih v zvezi z uvozom perja iz nekaterih tretjih držav
(notificirano pod dokumentarno številko C(2006) 33)
(Besedilo velja za EGP)
(2006/7/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (1), in zlasti člena 22 Direktive,
ob upoštevanju naslednjega:
(1)
Aviarna influenca je kužna virusna bolezen pri perutnini in pticah, ki povzroča smrt in motnje ter lahko hitro dobi epizootske razsežnosti, ki so lahko resna nevarnost za zdravje živali in ljudi ter močno zmanjšajo donosnost reje perutnine. Obstaja tveganje, da se povzročitelj bolezni lahko prenese z mednarodno trgovino z živo perutnino in perutninskimi izdelki, vključno z neobdelanim perjem.
(2)
Turški organi so uradno prijavili več izbruhov aviarne influence v dvoriščnih jatah v vzhodni Anatoliji. Ker se je bolezen verjetno razširila v Turčijo prek ptic selivk, ni mogoče izključiti prisotnosti bolezni v Armeniji, Azerbajdžanu, Gruziji, Iranu, Iraku in Siriji.
(3)
Razen neobdelanega perja in delov neobdelanih peres trenutno iz držav, ki mejijo na Turčijo, ni dovoljen uvoz nikakršnih perutninskih izdelkov.
(4)
V skladu z Odločbo Komisije 2005/733/ES (2) je uvoz neobdelanega perja iz Turčije že začasno ustavljen.
(5)
Ker nadaljnji podatki o nadzoru aviarne influence v državah, ki mejijo na vzhodni del Turčije, niso na voljo in zaradi nevarnosti prenosa bolezni na živali v Skupnosti, je primerno začasno ustaviti uvoz neobdelanega perja in delov neobdelanih peres iz Armenije, Azerbajdžana, Gruzije, Irana, Iraka in Sirije.
(6)
Posledično je primerno zahtevati dokazila o obdelavi predelanega perja v pošiljkah komercialne narave iz zadevnih tretjih držav.
(7)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Države članice začasno ustavijo uvoz neobdelanega perja in delov neobdelanih peres z ozemlja držav, navedenih v Prilogi k tej odločbi.
Člen 2
Države članice zagotovijo, da ob uvozu z ozemlja držav, navedenih v Prilogi, pošiljke obdelanega perja ali delov obdelanih peres (razen obdelanega okrasnega perja, obdelanega perja, ki ga potniki nosijo za svojo osebno uporabo, ali pošiljk obdelanega perja, poslanih posameznikom za neindustrijske namene) spremlja trgovinski dokument z izjavo, da so bili obdelano perje ali deli obdelanega perja obdelani s parnim curkom ali z drugo metodo, ki zagotavlja inaktivacijo patogena.
Člen 3
Države članice nemudoma sprejmejo ukrepe, potrebne za uskladitev s to odločbo, in jih objavijo. O tem nemudoma obvestijo Komisijo.
Člen 4
Ta odločba se uporablja do 30. aprila 2006.
Člen 5
Ta odločba je naslovljena na države članice.
V Bruslju, 9. januarja 2006

Labels: 17
5
0
3
6